b"\n_START_ARTICLE_\nErik Haula\n_START_SECTION_\nSeuraura\n_START_PARAGRAPH_\nHaula on Porin \xc3\x84ssien kasvatti. H\xc3\xa4n voitti joukkueessa A-nuorten SM-hopeaa vuonna 2008._NEWLINE_Kaudeksi 2008\xe2\x80\x932009 Haula siirtyi Pohjois-Amerikkaan USHS-sarjaan Shattuck St. Mary'siin. H\xc3\xa4n oli tehoilla 26+58=84 joukkueen kolmanneksi paras pistemies ja koko USHS:n pistep\xc3\xb6rssin seitsem\xc3\xa4s. Minnesota Wild varasi Haulan seitsem\xc3\xa4nnell\xc3\xa4 kierroksella 182. pelaajana NHL:n varaustilaisuudessa 2009. Kaudella 2009\xe2\x80\x932010 Haula vaihtoi juniorisarjaa siirtym\xc3\xa4ll\xc3\xa4 USHL:\xc3\xa4\xc3\xa4n h\xc3\xa4net varanneeseen Omaha Lancersiin. H\xc3\xa4n teki 56 ottelussa tehot 28+44=72, jotka toivat h\xc3\xa4nelle valinnat tulokkaiden t\xc3\xa4hdist\xc3\xb6kent\xc3\xa4lliseen, toiseen t\xc3\xa4hdist\xc3\xb6kent\xc3\xa4lliseen sek\xc3\xa4 t\xc3\xa4hdist\xc3\xb6otteluun._NEWLINE_Haula pelasi vuodet 2010\xe2\x80\x932013 Minnesotan yliopistossa Minnesota Golden Gophers -joukkueessa NCAA:ssa. H\xc3\xa4n oli Thomas Vanekin j\xc3\xa4lkeen vasta toinen Gophersissa pelannut eurooppalaispelaaja. Toisella kaudellaan 2011\xe2\x80\x932012 h\xc3\xa4n oli joukkueen paras pistemies tehoilla 20+29=49. Viimeisell\xc3\xa4 yliopistokaudellaan Haula oli joukkueensa paras pistemies tehoilla 16+35=51 ja jakoi NCAA:n pistep\xc3\xb6rssiss\xc3\xa4 nelj\xc3\xa4nnen sijan St. Lawrencen Greg Careyn ja Bostonin Johnny Gaudreaun kanssa ja oli sy\xc3\xb6tt\xc3\xb6p\xc3\xb6rssin toinen. Haula valittiin kolmen viimeisen yliopistokautensa p\xc3\xa4\xc3\xa4tteeksi WCHA:n toiseen t\xc3\xa4hdist\xc3\xb6kent\xc3\xa4lliseen ja akateemiseen t\xc3\xa4hdist\xc3\xb6kent\xc3\xa4lliseen. Huhtikuussa 2013 Gophersin kauden p\xc3\xa4\xc3\xa4tytty\xc3\xa4 Haula teki kaksivuotisen tulokassopimuksen Minnesota Wildin kanssa ja pelasi loppukauden sen farmissa Houston Aerosissa AHL:ss\xc3\xa4._NEWLINE__NEWLINE_Kaudeksi 2013\xe2\x80\x932014 Wildin farmijoukkueeksi vaihtui Iowa Wild, jossa Haula aloitti kauden. Minnesota Wildin p\xc3\xa4\xc3\xa4valmentaja Mike Yeo sanoi lokakuussa: _NEWLINE__NEWLINE_\xc2\xbbOlen ollut toistaiseksi hyvin vaikuttunut. Olen vaikuttunut h\xc3\xa4nen nopeudestaan ja kahden suunnan pelist\xc3\xa4\xc3\xa4n. Mutta kuten sanottua, etenkin h\xc3\xa4nen itsevarmuudestaan\xc2\xbb _NEWLINE_Haula nostettiin Minnesotan kokoonpanoon 28. marraskuuta 2013 ja h\xc3\xa4n pelasi uransa ensimm\xc3\xa4isen NHL-ottelun seuraavana iltana kotona Colorado Avalanchea vastaan 3\xe2\x80\x931-h\xc3\xa4vi\xc3\xb6ss\xc3\xa4. Haula pelasi 14.17 minuuttia ja sai sy\xc3\xb6tt\xc3\xb6pisteen Wildin ainoaksi j\xc3\xa4\xc3\xa4neeseen Dany Heatleyn maaliin. H\xc3\xa4net valittiin my\xc3\xb6s ottelun kolmost\xc3\xa4hdeksi. 18. tammikuuta 2014 Haula teki ensimm\xc3\xa4isen NHL-maalinsa Dallas Starsin Kari Lehtosen taakse. Haula pelasi runkosarjassa 46 ottelua tehoilla 6+9=15 ja h\xc3\xa4nen +/\xe2\x80\x93 -tilasto +14 oli Wildin hy\xc3\xb6kk\xc3\xa4\xc3\xa4jist\xc3\xa4 paras ja koko joukkueen kolmanneksi paras Ryan Suterin ja Jared Spurgeonin j\xc3\xa4lkeen. Pudotuspeleiss\xc3\xa4 h\xc3\xa4n oli Wildin suurimpia onnistujia, varsinkin toisen kierroksen sarjassa Chicago Blackhawksia vastaan. H\xc3\xa4n oli joukkueen paras maalintekij\xc3\xa4 nelj\xc3\xa4ll\xc3\xa4 osumallaan yhdess\xc3\xa4 Zach Parisen ja Mikael Granlundin kanssa._NEWLINE_Kausi 2014\xe2\x80\x932015 oli Haulalle pelillisesti pettymys ja h\xc3\xa4n oli osan kaudesta ulkona kokoonpanossa tehden 72 runkosarjaottelussa tehot 7+7=14. Katsomokomennuksia oli etenkin pudotuspeleiss\xc3\xa4, joissa h\xc3\xa4n pelasi kaksi ottelua tehden yhden maalin._NEWLINE_Haulan ja Wildin sopimus loppui kauteen 2015, ja h\xc3\xa4nest\xc3\xa4 tuli rajoitettu vapaa pelaaja. Haula ja Minnesota tekiv\xc3\xa4t kaksivuotisen jatkosopimuksen elokuussa 2015, josta h\xc3\xa4n ansaitsee kaudesta miljoona dollaria._NEWLINE_Kausi 2015\xe2\x80\x932016 oli Haulalle todellinen l\xc3\xa4pimurto. H\xc3\xa4n teki 76 peliss\xc3\xa4 34 tehopistett\xc3\xa4, mik\xc3\xa4 oli tuplasti ennemm\xc3\xa4n pisteit\xc3\xa4 kahteen edelliseen kauteen verratuna. H\xc3\xa4n sivusi my\xc3\xb6s Wildin Seurahistorian pisint\xc3\xa4 pisteputkea tekemm\xc3\xa4ll\xc3\xa4 pisteit\xc3\xa4 kymmeness\xc3\xa4 ottelussa per\xc3\xa4kk\xc3\xa4in. Haula pelasi my\xc3\xb6s NHL-uransa ensimm\xc3\xa4isen ulkoilmaottelunsa tehden tehot 2+1 6\xe2\x80\x931-voitossa Chicago Blackhawksista.  Haula valittiin my\xc3\xb6s ottelun parhaaksi pelaajaksi.  H\xc3\xa4n ei kuitenkaan p\xc3\xa4\xc3\xa4ssyt pelaamaan ollenkaan NHL:n pudotuspelej\xc3\xa4, vaan oli sivussa loukkantuneena._NEWLINE_Lauantaina 4. marraskuuta 2017 Vegasin vierasottelussa Ottawa Senatorsia vastaan Haula saalisti oman henkil\xc3\xb6kohtaisen yhden ottelu piste-enn\xc3\xa4tyksens\xc3\xa4 tekem\xc3\xa4ll\xc3\xa4 kaksi maalia ja antamalla yhden maalin johtaneen sy\xc3\xb6t\xc3\xb6n. J\xc3\xa4lkimm\xc3\xa4inen maali j\xc3\xa4i my\xc3\xb6s ottelun voittomaaliksi. Haula on pelannut kerran aiemmin urallaan kolmen pisteen ottelun, mutta t\xc3\xa4ll\xc3\xb6in teki vain yhden maalin.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nErik Haulan is\xc3\xa4 Tomi Haula on amerikkalaisen jalkapallon vaikuttaja ja h\xc3\xa4n on toiminut muun muassa Pyynikki Patriotsin (Tampere) ja Turku Trojansin p\xc3\xa4\xc3\xa4valmentajana. Haulan perheell\xc3\xa4 on my\xc3\xb6s asunto Floridassa. H\xc3\xa4nell\xc3\xa4 on velipuoli Aleksander (2002), veli Tomek (2004) ja sisko Lidia (2006)._NEWLINE_Haula avioitui hein\xc3\xa4kuussa 2019 Kristen Boegen kanssa Las Vegasissa."